
Földünkön 240000 virágos növényfaj él, s ebből kb. 1800 a termesz- 
tett. Régészeti leletek tanúsítják, hogy kultúrnövényeink eredete az 
emberiség sok évezredes történetének hajnaláig nyúlik vissza. 

Kisázsiai ásatásokból a növénytermesztés több mint 9000 éves em- 
lékeit (magvakat, őrlőköveket, mozsarat) tárták fel, bizonyítván, 
hogy Mezopotámia a gabonakultúra bölcsője volt. A Tigris és az 
Eufrátesz folyók termékeny síkságán búza-, árpamezők, borsóföldek 
és pisztácialigetek zöldelltek. Ősi sumér agyagtáblák írásai tanúsítják, 
hogy Babilónia népe már 7000 évvel ezelőtt malátakenyeret evett, 
és árpasört ivott. 5000 éves egyiptomi királysírokból gabona-, zöld- 
ség- és salátanövények magvai, gyümölcsök és fűszerek maradványai, 
kender és len rostjai, olajos magvai kerültek elő. A múmiákat burkoló 
lenvásznak finomsága fejlett rostkészítés- és szövéstechnikáról, a sír- 
kamrák falán megörökített jelenetek a virágzó gabonatermesztésről 
tanúskodnak. A legősibb egyiptomi képírásjel a három gabonaszem. 

Több ezer éves lepénydarab bizonyítja nálunk is, hogy már az 
Aggteleki-barlangban élt kőkorszaki ember finom csemegéje a gom- 
borka olajos magvaival megszórt lepény volt. 

Az ember először gyűjtögette táplálékát. A mérsékelt övön a téli 
élelemről is gondoskodnia kellett, s kezdetben az állatok meglesett 

raktárait fosztotta ki. Később maga is raktározott, de a nehezen 
gyűjthető élelmet még sokáig az állatoktól szerezte. Az észak-ameri- 
kai dakota indiánok például rendszeresen kukoricára cserélték az 
egerek földimogyoró-raktárait. Így könnyen ínyencfalatokhoz jutot- 
tak, s az állatok sem pusztultak el. 

A gyűjtött magok a tanyahelyen elszóródtak, kikeltek, teremtek. 
Talán e véletlen siker késztette az embert arra, hogy a fáradságos, 
bizonytalan gyűjtögetés helyett a földbe vájja kőszerszámait, s most 
már tudatosan vesse el, válogassa ki s nemesítse a növények magvait. 

GABONÁK 


1. Közönséges búza (Triticum aestivum). Egynyári vagy áttelelő, mér- 
sékelt égövi kalászos virágzatú pázsitfűféle. A kukoricához hasonlóan 
csak kultúrnövényként ismeretes, származása vitatott. A régészeti 
leletek szerint a világ több táján, csaknem egy időben már az ősember 
termesztette, Mezopotámiában talált sumér agyagtáblák írásai, i. e. 
2800-ból származó kínai könyvek, a Nílus-deltában talált fametsze- 
tek, egyiptomi királysírok falfestményei a búzatermesztés 4—5000 éves 
jeleneteit örökítették meg. Iraki magleletei közel 7000 évesek. A búza 
az , igazi" kenyérnövény; a kenyeret a szemtermésből őrölt lisztből 
készítik, kovásszal, élesztővel megkelesztve. Fontos fehérjéket tartal- 
maz, ezek nagy része a vízben nem oldódó sikér. Vetésterülete világ- 
szerte a legnagyobb a kultúrnövények között. A búzának még tizen- 
három termesztett faja ismert, de közülük csak az 5. kemény 
búza (T. durum) számottevő a meleg, száraz vidékeken, például a 
Földközi-tenger mellékén. Az első termesztett búzák: 2. egyszemű 
búza vagy alakor (TI. monococcum), 3. kétszeműi búza, a tönke (T. 
dicoccum) és a germán népek ősi búzája, a 4. tönköly (T. spelta). 
A közönséges búza (T. aestivum) rövid és tömött kalászú formái 
az újkőkorszak óta ismertek. Magyarország a századfordulón a világ 
negyedik legnagyobb búzatermelő országának számított, termelése 
annyi volt, mint Kanadáé és Argentínáé együttesen. Ma is első főter- 
ményünk a búza. A mérsékelt égöv középső tájain, így hazánkban 
is a tar őszi búzafajtákat, míg a hosszú, fagyos telű északon, például 
Kanadában és Szibériában a szálkás tavaszi búzafajtákat termesztik. 
A hazai búzanemesítés első kiváló eredményeit Székács E. érte el 
a Tisza vidéki búzából előállított fajtákkal. A kanadai búza-világkiál- 
lításon 1933-ban Baross L. két Bánkúti nevezetű fajtája nyert első 
díjat (I/a Bánkúti 1201), Fleiso:hmann F. 481 őszi búzája ma is közter- 
mesztésben van. A külföldi fajták közül hazai nemesítésünkben az 
orosz Bezosztaja 1 őszi búza (1/b) és az olasz Autonómia jelentős. 

I. tábla 

1. Rozs (Secale cereale). Elő-Ázsiából származó, egyéves gabonanö- 
vény. Törékeny kalászú vad ősei a búza gyomnövényei lehettek. A 
szilárd kalászú termesztett rozs valószínűleg a nálunk bennszülött 
S. silvestre és a balkáni S. montana vadrozsok kereszteződéséből 
származik. A földművelő ember a kevésbé törékenyek kalászait ara- 
táskor a búzával, árpával együtt véletlenül begyűjtötte, s újra elvetet- 
te. A törékeny kalászúak így lassan eltűntek. Ezekről az ősi, vegyes 
gabonaföldekről a rozs a neki kedvezőbb hűvös klímájú északi orszá- 
gokban és a hegyvidékeken végül teljesen kiszorította a búzát. Ma 
a Szovjetunióban, Lengyel- és Németországban termesztik, hazánk- 
ban a Duna-Tisza közén, a nyírségi és dunántúli kavicsos, homokos 
talajokon. Szemtermése főleg kenyérgabona, szalmája értékes takar- 
mány. Nemesített fajták a lovászpatonai (Horn M.), amely a legjobb 
dunántúli fajta, az F (Fleischmann), a tiszántúli kisvárdai P. (Teich- 
mann V.) és a külföldi eredetű Petkusi. 


2. Zab (Avena sativa). Elő-Ázsiából származó, egyéves, bugavirágza- 
tú, főleg tavaszi vetésű gabona- és takarmánynövény, amely valószí- 
nűleg a Magyarországon is vadon termő gyomból, a hélazabból 
(A. fatua) származik. A többi gabonánál sokkal később vált termesz- 
tett növénnyé. A vadzabfajok - a rozshoz hasonlóan - a búza és 
árpa gyomjaiként jutottak Európába az újkőkori vándorlások idején. 
A bronzkor előtti leletek még mind a vadzab gyűjtögetett szemtermé- 
sei. A germánok ismertették meg a rómaiakkal és más európai népek- 
kel a zabot. Ma a világ gabonatermesztésében a búza, rizs és kukorica 
után a negyedik helyen áll. Legnagyobb vetésterülete az USA-ban, 
Német- és Franciaországban, Kanadában és a Szovjetunióban van. 
Mint takarmánynövény jelentősége csökkent a lótenyésztés hanyatlá- 
sával, az élelmiszeriparban ugyanakkor nőtt (liszt, dara, zabpehely, 
tápszerek stb.). Hazánk éghajlata nem kedvező számára, ezért vetéste- 
rületünknek csupán 4-599-án termeljük a rövid tenyészidejű, száraz- 

ságtűrő fajtákat. 


1. Árpa (Hordeum vulgare). Egynyári (tavaszi), kalászos virágzatú 
gabonanövény, egyike a legrégibb kultúrfaj oknak. Elő- és közép-ázsi- 
ai eredetű. Termesztése Egyiptomban a búzát is megelőzte. Mezopo- 
támiában talált 7000 éves sumér agyagtáblákon már mint köznapi 
élelem (malátakenyér) és ital (sör) szerepelt. Az árpa kalászorsó ízein 
a kalászkák hármasával helyezkednek el, de a bennük fejlődő szemter- 
més nem mindig egyforma. A kétsoros árpánál (1/a) csak a középső 
kalászkában fejlődik szemtermés, így a kalász oldalt lapított, kétsoros 
lesz. A négysorosnál a középső kalászkában nagy, a két oldalsóban 
kisebb szemtermések fejlődnek. A hatsoros árpa (1/b) kalásza igen 
tömött, mert mind a három szemtermés egyformán fejlett mindkét 
oldalon. Jól alkalmazkodó, igénytelen növény, ezért a gabonák közül 
a legszélesebb termesztési övezete van. Nálunk az ősziesített fajták 
többet teremnek. A kétsoros árpát használják a sörfőzéshez és a 
malátakávé készítéséhez. A több soros árpák értékes szalmájú takar- 
mánynövények. 


2. Rizs (Oryza sativa). A trópusi és szubtrópusi tájak 6000 év óta 
kultúrába fogott legfontosabb gabonája. Őshazája Afrika, de a világ 
rizsvetésterületének több mint 9096-a ma Ázsiában (Kína, India) van. 
Európában (Spanyol-, Francia- és Olaszországban) az arabok, Ma- 
gyarországon a törökök honosították meg. Hazai nemesítésük csak 
az 1930-as években kezdődött meg. Európában a hosszú, karcsú 
szemű, főzés után szemenként széteső rizsfajtákat kedvelik. Ázsiában, 
különösen a pálcikával étkező népek, a főzéskor ragacsosan összeálló, 
nagy keményítőtartalmú fajtákat kedvelik. Hántolják, gyakran csi- 
szolják és fényezik a rizst, de a hántoláskor nemcsak a szemtermést 
körülvevő tokiászokat, hanem a terméshéjat, maghéjat és aleuront 
is eltávolítják, s így értékes fehérje- és vitamintartalmától részben 
megfosztják. Mocsári növényként, vízzel elárasztva kell termeszteni. 
A trópusok csapadékos hegyvidékén termesztett hegyi rizshez hason- 
ló szárazföldi rizsfajták nemesítésével is próbálkoznak. 


III. tábla 


1. Kukorica (Zea mays). Származása bizonytalan, mivel sem vad 
alakja, sem közeli fajrokona nem él. A legősibb kukoricacső-marad- 
ványt egy mexikói barlang közel 4000 éves kultúrrétegében találták. 
Az ókori indiánok életében, vallásában és művészetében központi 
helyet foglalt el. Napjainkig is a mexikóiak legfontosabb élelme. 
Mindennapi , kenyerük", a tortilla kukoricalisztből sóval, vízzel ké- 
szített lepény. A mexikói piacok legfinomabb csemegéje ma is a , huit- 
lacoche". Ez üszöggombával fertőződött zsenge kukorica, a csöveken 
még zsenge a gombatelep is. Ahány indián törzs, jóformán annyi 
kukoricaisten-ábrázolás volt. A maja indiánok yum. kaaxnak nevez- 
ték, és piramistemplomot építettek tiszteletére. A kukoricával kapcso- 
latos szertartások kőbe vésve, színes falfestményeken megörökítve 
maradtak ránk. Amerika felfedezésekor már Kanadától Argentínáig 
elterjedt kultúrnövény volt. Néhány évtized múlva pedig Európa-szer- 
te (először Spanyolországban) termesztették. A XVI. századra Ázsiá- 
ban és Afrikában is elterjedt. Kelet-Afrika lakosságának ma is legfon- 
tosabb tápláléka. A magyarok elsősorban takarmányként hasznosít- 
ják. Az ,egérfogú" (var. microsperma) fajták pattogtatva, több 
csemege-fajta (var. saccharata) zsenge csövei pedig frissen főzve ked- 
veltek. Szemterméséből lisztet, darát őrölnek. A gyógyszeripar a 
csíraolajat használja. A leveles szárát, a csalamádét frissen és siló- 
takarmányként etetik az állatokkal, szárazon a cellulóz- és papír- 
gyártás, a lefosztott csuhét pedig a háziipar használja fel. A kukorica 
nemesítését hazánkban 1880-ban kezdték, kiválogatással. Először a 
sima szemű (var. vulgaris), majd az ún. lófogú (var. dentata) fajták 
terjedtek el. Új fejezet a nemesítésben (1933) a fajta-keresztezéssel 
előállított hibrid kukoricák megjelenése (Fleischmann R., Baross L., 
Pap E.), amelyek 3099-kal több termést is adhatnak, mint a régi 
fajták. 

ZÖLDSÉG-, FŐZELÉK- 
ÉS SALÁTANÖVÉNYEK 


1. Paprika (Capsicum annuum). A burgonyafélékhez tartozó, Brazí- 
liából származó egyéves növény. A közép- és dél-amerikai indiánok 
ősidők óta termesztik. Európában a XVI. században terjedt el. Ha- 
zánkba a törökök hozták be. Legrégibb adatunk szerint először Zrínyi 
Miklós nevelőanyja, Széchy Mária kertjének ritkasága volt 1570-ben. 
Rendszeres termesztése csak a török hódoltság után kezdődött, de 
a XIX. század közepéig csak fűszernövényként. Ettől kezdve, elsősor- 
ban a bolgárkertészek munkája révén, terjedt el mint étkezési , zöld"- 
paprika. A hazai paprikafajták száma ma már meghaladja a negyve- 
net. Csőnek nevezett, felfújt, száraz bogyótermését fogyasztjuk. Kül- 
földön inkább a jellegtelen ízű, zöld színű fajtákat termesztik. Hazai 
nemesítése világhírű. Étkezési paprikafajtáink a hazai ízlésnek megfe- 
lelően éretten sárgásfehérek, és színüket feldolgozás után is megtart- 
ják. Fűszerpaprika-fajtáink éretten pirosak. Hatóanyaguk a csípős 
kapszaicin, nagy C-vitamin-tartalmuk van. Szent-Györgyi Albert No- 
bel-díjas tudós, a C-vitamin (aszkorbinsav) felfedezője, kísérleteihez 
a Szeged környékén termesztett paprikából állította elő a C-vitamint 
az 1930-as években. Ismertebb hazai nemesítésű étkezési fajták a 
fehér Cecei csüngő (6), a Bogyiszlói (8) és a konzerválásra igen alkal- 
mas Almapaprika (4), a zöld, illetve éretten piros, külföldről származó 
Kalinkó zöld (2), az Elefántormány (5), a Cseresznyepaprika (3) és 
a Paradicsompaprika (1). Fűszerpaprikából a Szegedi (7) és a Kalocsai 
fajták a legismertebbek. Nemesítésüket Obermayer Ernő 1918-ban 
kezdte meg Kalocsán. Az első nem csípős fűszerpaprikát csak az 
1930-as években állították elő (Horváth F.), és termesztésük ma is 
leginkább Kalocsán terjedt el. Az egész világon mint magyar fűszert 
tartják számon. A csípős fűszerpaprikát sok déli ország konyhája 
kedveli. 

1. Paradicsom (Solanum lycopersicum). A burgonyafélék családjába 
tartozik. Nagyon melegigényes, trópusi, egyéves növény. Őshazája 
Közép- és Dél-Amerika. A kultúrparadicsom őse a Peru, Bolívia, 
Ecuador területén ma is vadon élő, apró bogyójú ribizkeparadicsom 
és cseresznyeparadicsom lehetett. A perui indiánok már az i. e. V. 
században fogyasztották. Az aztékok a paradicsomot , jitomate"-nak 
nevezték, ezt vették át a spanyol hódítók, s terjedt el világszerte 
a legkülönbözőbb nyelveken (tomate, jitomate, tomatillo). Emleget- 
ték aranyalmáként, szerelemalmaként, paradicsomi almaként is. Ma- 
gyar neve innen származik. Európába a burgonyával egy időben 
került, a XVII. század közepén. Kezdetben dísznövényként ültették. 
Termését mérgezőnek hitték, ezért csak a XVIII. század végén indult 
meg tömeges termesztése. Vitaminokban, szerves és szervetlen anya- 
gokban igen gazdag. Szabadföldi termesztését melegigényéssége kor- 
látozza, de rohamosan terjed üvegházi termesztése is. Ma már számos 
fajtája ismeretes. Vannak piros és sárga, sima és gerezdes (1l/a) bo- 
gyójúak, különböző tenyészidejűek és alakúak (gömbölyűek, csú- 
csosak, szilva alakúak), étkezésre és konzervipari feldolgozásra alkal- 
mas tulajdonságúak. A gépesítéssel egyidejűleg a géppel károsodás 
nélkül szedhető, húsos, kemény héjú fajták nemesítése volt a cél. 
Ismertebb hazai fajták például a gömbölyű Kecskeméti korai törpe 
(1/b), az Ökörszív (1/c), a Budai korai és a külföldi Lucullus (1/d). 
Sárga változata is van (l/e). 


2. Tojásgyümölcs (Solanum melongena). A burgonyafélékhez tartozó 
egyéves növény, amelynek arasznyi nagyságra is megnövő, vitami- 
nokban és ásványi anyagokban gazdag, tojás vagy gömb alakú bogyó- 
termését fogyasztjuk. Színe lilásfekete, néha sárgás, íze kellemes. In- 
diából származik, magas hőigénye miatt a déli országokban termesz- 
tik. Hazánkban nem elterjedt, inkább csak a főváros körüli kertésze- 
tek foglalkoznak vele. Nemcsak zöldség, a húsételt is helyettesítheti 
(rántva, sütve, töltve, rakva, paprikásként stb.). 


14 


VI. tábla 


1. Uborka (Cucumis sativus). Heverő vagy kapaszkodó szárú, egyéves 
tökféle. Őshazája India, itt él vadontermő őse, a kicsiny és keserű 
kabaktermésű indiai uborka (C. Hardwickii). Legalább 3000 éve ter- 
mesztik. Hazánkban a XIII. század óta közkedvelt. Melegigényes 
növény, mégis világszerte elterjedt szabadföldi és üvegházi termeszté- 
se. Biológiai értéke nagy, fontos ásványi sókat tartalmaz. Sok helyütt, 
például a Szovjetunióban az egyik legfontosabb zöldségnövény. Ha- 
zánkban a Heves-Jászság körzetben, Észak- Pest és főleg Kecskemét 
és Nagykőrös vidékén termesztik, s az itteni tájfajták (Kecske- 
méti hamvas, Kőrösi félhosszú) terjedtek el. Újabban hibrid fajták 
előállításával értek el szép eredményeket. Saláta- és kovászos uborká- 
nak a nagyobb termésű, sima, hengeres alakú, ecetesnek a fürtös 
uborka (1), félhosszú és apró, üvegházi nevelésre a hosszú, sima sö- 


tétzöld, ún. kígyófajták a keresettek. 


2. Úritök (Cucurbita pepo). Amerikai felfedezése óta a meleg és mérsé- 
kelt övön mindenütt termesztett növény. Bár kabaktermésének tápér- 
téke kicsi, a XVI. század óta főleg a Duna-Tisza közén kedvelt 
főzeléknövény. Indás kúszó és indátlan ,guggon ülő" fajtái közül 
legelterjedtebb nálunk a megnyúlt, hengeres termésű spárgatök. Süt- 
ve, főzve főzeléket,-konzerveket, csemegét készítenek belőle, magvai- 
ból olaj üthető, pörkölve fogyasztható; egyes fajták gyógyszerként, 
mások takarmányul szolgálnak. A kokozella a spárgatök korábban 
érő, a piacon leghamarabb megjelenő, sárga csíkozású, zöld színű 
fajtája. Leginkább az olaszok kedvelik, különösen zsenge állapotá- 
ban, de a bolgár gyuvecs egyik alapanyaga is. A laskatök (Cucurbita 
ficifolia) Közép-Amerikából származik. Sötétzöld, fehéren márvá- 
nyozott kabaktermésének magas ásványisó- és cukortartalmú, 4-5 
cm vastag húsa már régóta kedvelt, de Európában, így nálunk sem 
eléggé elterjedt még, pedig öntözés nélkül is termeszthető volna. Téli 
töknekis nevezik, mivel kemény héja miatt több hónapig is eltartható. 
Rostos húsa megfőzve magától szeletekre esik széjjel, ezért , istengya- 
lulta" töknek is nevezik. 

VII. tábla 


1. Sütőtök (Cucurbita maxima). Dél-amerikai származású, nagy, 
gömbös kabaktermésű tökféle. Több fehérjét, vitamint és cukrot tar- 
talmaz, mint rokonai, ezért főleg csemegeként (télen sütve), kisgyer- 
mekeknek főzeléknek, továbbá a cukrász- és konzerviparban használ- 
ják fel. Bizonyos fajtája állattakarmány. Hazánkban házikertekben 
is mindenfelé termesztik, de legnagyobb területen Szabolcs megyében. 


2. Lopótök (Lagenaria siceraria). Amerika felfedezése előtt csak ezt 
az óvilági, trópusokról származó tökfélét termesztették. Innen terjedt 
el Amerikába is már a Kolumbusz előtti időben, valószínűleg a tenger- 
áramlatokkal úszva, hisz mexikói sírokból már i. e. 7000-ből is előke- 
rült. Az afrikaiak érett kabaktermését kifúrják, belétől megtisztítják, 
s különféle karcolt rajzokkal díszített edényt, evőeszközt készítenek 
belőle. Házikertekben nálunk is termesztik szórványosan, főleg dísz- 
tárgyak készítése céljából. Európában, így hazánkban is, a borpincék- 
ben borszívásra használták. Az üveglopók ma már kiszorították. 
Éretlen terméseiből főzelék is készíthető. 


3. Patisszon (Cucurbita pepo var. patissoniana f. radiata). Jellegzetes, 
diszkoszhoz hasonló, csillagszerűen karélyozott, 5-10 cm átmérőjű, 
fiatal kabaktermését fogyasztjuk. Eurázsiában, Amerikában egyaránt 
kedvelt termesztett növény. Eredete bizonytalan, C-vitamin-tartalma 
megközelíti a paradicsomét. Főként savanyítva, sütve, töltve, pör- 
költnek, majonézesen fogyasztják. Nálunk csak néhány éve kísérletez- 
nek termesztésével. A környező országokban, például Csehszlovákiá- 
ban is nagyon elterjedt. Igen bőtermő, gyorsan fejlődik, házikertek- 
ben is termeszthető. Megemlítjük még a bamiánt (Abelmoschus escu- 
lentus; lásd Trópusi kultúrnövények IV., 10.). Európában csak a 
bolgárok termesztik. Zsenge, 4-5 napos toktermését salátához, gyu- 
vecshez keverik. Termesztésével zöldségféléink változatosságát növel- 
hetnénk. 

VIII tábla 


1. Fejes káposzta (Brassica oleracea var. capitata). A hüvelyesek után 
a keresztes virágú a legfontosabb zöldségnövényünk. Őse valószínűleg 
a Földközi-tenger és az Atlanti-óceán partvidékén honos vadkáposzta 
(Brassica oleracea var. silvestris)4-5000 év óta ismert. Kétéves növény. 
Az első évben óriásira megnövekedett rügyet, a káposztafejet fo- 
gyasztjuk. Második évben fejleszti virágzatát és termését. Az egész 
világon elterjedt kellemes íze, változatos felhasználása, nagy B- és 
C-vitamin-, fehérje- és szénhidráttartalma miatt. Nyersen és savanyít- 
va is egész télen felhasználható. Csaknem 500 éve szántóföldi termesz- 
tésben van hazánkban, főleg a Nyírségben, a Hajdúságban, Budapest, 
Győr, Szentes környékén. 2. A vöröskáposztát (B. oleracea var. capita- 
ta f. rubra) a fejes káposztától magas antocián festéktartalma külön- 
bözteti meg, melytől levelei bíborlila színűek. Az egész világon ismert, 
hazánkban is kedvelt, elsősorban salátának használjuk. 


3. Karalábé (Brassica rupestris var. gongyloides). Legkorábbi káposz- 
tafélénk, amelyet elsősorban föld feletti, gumószerűen megvastago- 
dott, nagy tápértékű, jóízű, változatosan elkészíthető száráért ter- 
mesztenek, de fiatal leveleit is felhasználják főzeléknek, salátának 
és hússal töltve. Egész évben fogyasztható, jól tárolható, magas C-vi- 
tamin-tartalmú, nyersen is kedvelt, egyik legelterjedtebb zöldségnövé- 
nyünk. Vízigénye nagy, ha nem kap elegendő vizet, hamar elfásodik. 
Szentes és Budapest környékén van a fő termesztési területe. A hazai 
Szentesifehér és Szentesi kék fajták igen jók. 


4. Brokkoli (Brassica oleracea var. cymosa). A fejes káposzta karfiol- 
hoz hasonló alakja, húsos virágkezdeményeit fogyasztjuk. Valószínű- 
leg Ciprus szigetéről származik. Különösen Itáliában, Angliában ked- 
velik régóta. Az USA-ban nagyobb mennyiségben termesztik, mint 
a karfiolt, amelyhez íze és tápértéke hasonló, de annál hidegtűrőbb, 
mélyhűtésre alkalmasabb, s rózsái erős napfényre sem barnulnak. 
Nálunk alig ismerik, pedig kitűnő tél végi zöldségféle volna levesnek, 
salátának, sütve, rakva, mártásokkal tálalva. 

IX. tábla 


1. Kelkáposzta (Brassica oleracea var. sabauda). A fejes káposzta 
fodros levelű, lazább fejű változata, de igénytelenebb és nagyobb 
tápértékű nála. Télen kevésbé tartható el, és savanyításra sem alkal- 
mas, ezért általában kisebb a vetésterülete, mint a fejes káposztáé. 
Hazánkban Kecskemét, Nagykőrös, Mohács és Szentes vidéke a fő 
körzete. A leveles kel (Brassica oleracea var. acephala) nagy, erősen 
fodros levelei nem fejesednek. Nálunk nem ismerik, pedig igen sok 
vitamint, meszet, foszfort tartalmaz. Rövid tenyészidejű, a hó alól is 
szedhető. 


2. Bimbóskel (Brassica oleracea var. gemmifera). A fejes káposzta 
Európa-szerte ismert változata. A 60-100 cm magasra is megnövő 
szárán a hosszú nyelű levelek hónaljában képződő , bimbókat" fo- 
gyasztjuk. Ezek apró levelek szoros egymásra borulásából keletkező, 
3-10 cm átmérőjű kis , káposztafejecskék" a száron. Fontos ásványi 
anyagokat és többféle vitamint tartalmaz. C-vitamin-tartalma meg- 
közelíti a paprikáét! Tűri a hideget, a fagyok beállta után is szedhető, 
sőt ilyenkor a legjobb ízű. Jól tárolható. 


3. Karfiol (Brassica cretica var. botrytis). Egyéves káposztaféle, mely 
a Földközi-tenger mellékének keleti részén ma is vadon élő ősi ká- 
posztából alakult ki. Az apró , rózsákból" összetett karfiolfejet fo- 
gyasztjuk, mely a növény elhúsosodott, tömött, hófehér virágzati 
kezdeménye. Sütve, főzve, párolva, salátának, levesnek, főzeléknek 
egyaránt finom. Nagy tápértéke és könnyű emészthetősége miatt dié- 
tás és gyermekételeknek igen alkalmas. Csak külföldi fajtákat ter- 
mesztünk, főleg a Duna mellékén és nagyobb városok körül. 


4. Kínai kel (Brassica pekinensis). Bár káposztaféle, formája a kötöző- 
salátához hasonlít. Ősi kelet-ázsiai kultúrnövény. Kínában már a 
III. század óta termesztik. Európában Francia- és Németországban 
kedvelik. Nálunk ismeretlen, pedig kellemes ízű, nagy, 40 cm hosszúra 
is megnövő levelei a téli időszakban is friss salátát adnak. 

X. tábla 


1. Veteménybab (Phaseolus vulgaris). Egyéves, pillangós virágú. Gug- 
gon ülő bokorbab (var. nanus) vagy csavarodó szárú, felkapaszkodó 
karós bab (var. communis). Dél-Amerika hegyvidékeiről származik. 
Kolumbusz Kuba partjain már nagy babföldeket talált. Amerika 
felfedezése után került Európába, ahonnan lassan kiszorította a ko- 
rábban itt termesztett egyéb , babokat" (Vicia faba, Vigna sinensis). 
Hazánkban a török hódoltság idején terjedt el. Száraz magva ősi 
táplálék, a fiatal hüvely felhasználása salátához, leveshez, főzelékhez 
újabb keletű (XIX. század). Nálunk a sárga hüvelyű fajták a kedvel- 
tek, a korai vajbab vagy a későbbi, a nagy, lapos hüvelyű futóbab, 
a Juliska-bab. Magvai az állati fehérjékkel egyenrangú aminosavakat, 
vitaminokat és ásványi sókat tartalmaznak. Hazai nemesítése a szá- 
zad első évtizedeiben kezdődött Kompokon (Fleischmann). Számos 
külföldi és hazai fajtáját termesztjük. Ismertebbek: az apró, fehér 
gyöngybabok, a hosszú, lapos magvú babok, a tarka fürjbabok, a 
barna-sárga és lila babfajták. Hazánkban elterjedt az ún. kifejtőbab 
fogyasztása is. Ez a teljesen kifejlett, de még zsenge bab. 


2. Lóbab (Vicia faba). A Földközi-tenger vidékéről és Ázsia szubtró- 
pusi területeiről származó, egyik legrégibb kultúrnövényünk. A kö- 
zépkorban néptáplálék volt, ma már csak fehérjedús abraktakar- 
mánynak termesztik. Értékes tápanyagokat tartalmaz. 


3. Tíízbab (Phaseolus coccineus). Magasra felfutó, nagy, tűzpiros 
virágú dísz- és tápláléknövény. Lila foltos hüvelyterméseiben nagy, 
fehér-lila magvak vannak. A fehér virágú változatnak sötétzöld hüve- 
lye van. Elsősorban salátának fogyasztják. 


4. Lencse (Lens culinaris). Vadon nem ismeretes, egyéves, pillangós 
virágú ősi kultúrnövény. Magvait a kőkorszaki leletekben is megtalál- 
ták, így az Aggteleki-barlangban is. Őshazája valószínűleg Nyugat- 
Ázsia. Főleg az északi megyék dombos vidékein termesztjük. Leg- 
jobb ízű a kis szemű, de bőtermő iregi cirmos lencse. 

XI. tábla 


1. Veteményborsó (Pisum sativum). A Földközi-tenger keleti vidéké- 
ről származó, egyéves pillangós. Egyiptomi ásatásokból már i. e. 
4000 tájáról származó magokat is találtak. Hazánkban is számos 
bronzkori lelőhelyről előkerült. A középkorban már Európa-szerte, 
ma pedig már az egész világon termesztik. Zölden többféle vitamint 
tartalmaz. Eleinte csak érett magváért, ma már egyre inkább a zöld, 
zsenge borsóért termesztik, amelyet először a XIII. században fo- 
gyasztottak. Nagy táplálkozási értékét C-vitamin-, jelentős mennyi- 
ségű fehérje-, cukor-, foszfor-, kalcium- és vastartalmának köszön- 
heti. Kiváló takarmány és zöldtrágya is. Számos fajtája közül ismer- 
tebbek a sima, gömbölyű magvú borsók, a ráncolt, szögletes magvú 
velőborsók, a cukorborsók, amelyeknek a fiatal hüvelye is ehető. 


2. Sárgarépa (Daucus carota). Kétéves, ernyős virágzatú növény, 
amelynek A- és C-vitamint, karotint, cukrot és ásványi sókat tartal- 
mazó, nagy tápértékű karógyökerét fogyasztjuk. A Földközi-tenger 
vidékéről származik. Eurázsiában, így hazánkban is vadon él. Kb. 
4000 éve termesztik. Könnyű raktározni, szinte az egész év folyamán 
kapható. Gyermekek és betegek táplálásában nélkülözhetetlen. Ko- 
rábban csak a hosszú, sárga gyökerű, a XVIII. század óta a rövid, 
narancspiros gyökerű, ún. karotta-fajták is igen kedveltek. Hazai 
nemesítésével nem foglalkoznak, külföldi fajták közül ismertebbek 
a karotta típusú, kora tavaszi Párizsi (2/a), a hengeres gyökerű Nanti, 
a Hegyes vörös (2/b). 


3. Petrezselyem vagy fehérrépa (Petroselinum crispum). A Földközi- 
tenger mellékén ma is vadon élő, ernyős virágzatú növény. Már a 
görögök és rómaiak is termesztették. Karógyökere és magas C-vita- 
min-tartalmú illatos levele kedvelt zöldség, fűszer és ételízesítő. Sűrű, 
mohafodrozatú fajtája az ún. levélpetrezselyem. A levél kitűnő ízű, 
erős aromájú. Igen alkalmas szendvicsek, hidegtálak díszítésére. Ná- 
lunk alig ismerik, pedig a —10 "C-ot is elviseli, s a házikertekben 
télen is frissen szedhető. 

XII. tábla 


1. Pasztinák (Pastinaca sativa). A fehérrépához hasonló színű és ala- 
kú, jól fejlett karógyökere kellemes ízű, édeskés és aromás. A közép- 
korban a sárgarépával azonos jelentőségű volt. Ma is ahelyett hasz- 
nálják, bár íze inkább a zellerre emlékeztet. Leveszöldség, de több 
étel- és konzervkülönlegességből (pl. az orosz , zakuszka") elengedhe- 
tetlen. Hazánkban kevésbé, másutt Európában mindenütt fogyaszt- 
ják, és minden földrészen termesztik. Gyökérzete télen sem pusztul 
el a szabadban, így tárolás nélkül egész télen frissen szedhető. Sok 
tekintetben a répánál is értékesebb. 4000 éve termesztett faj, amely 
hazánkban kaszálókon, réteken vadon is gyakori. 


2. Kerti zeller (Apium graveolens). Őse, a vadzeller (A. graveolens 
var. silvestris) tengerparti sós iszapban nő. Már az ókori egyiptomiak, 
a görögök és a rómaiak is igen kedvelték. Az egész földön ismerik. 
Hazánkban csak a gumós zellert termesztik, és ennek levelét használ- 
juk metélőzeller helyett. Kellemes illóolaj-tartalma miatt kedveljük, 
ételek ízesítésére, salátának, levesnek készítjük el. A konzerviparban 
pl. a savanyított patiszont ezzel ízesítik. Hajdú-Bihar megyében, a 
Kis- Balaton és a Fertő-tó környéki láptalajokon termesztjük. Három 
típusa ismeretes; a gumós zeller (var. rapaceum), a halványító zeller 
(var. dulce) és a metélőzeller (var. secalinum). 


3. Vöröshagyma (Allium cepa). A hagymák liliomfélék. A vöröshagy- 
ma húsos allevelekből alakult hagymáját ősidők óta fogyasztjuk. 
Egész Ázsiában vadon él. Őshazája Irán, onnan került 5000 évvel 
ezelőtt Egyiptomba, majd a görögökhöz és a rómaiakhoz. A Biblia 
és a Korán gyógynövényként is említi. A magyarság is régóta ismeri, 
neve is ősi finnugor eredetű szó. A XVII. században már külföldi 
piacra is termesztettünk. Nagy tápértéke van, szénhidrátot, fehérjét, 
pektint, vitaminokat tartalmaz. Jellegzetes csípős ízét az allilszulfid 
okozza. Zöldhagymaként friss csemege, a konzerviparban is igen 
fontos. Kedvelt fajtái az Európa-szerte ismert Makói, a Zittaui és 
a Braunschweigi vörös. 

1. Póréhagyma (Allium porrum). Egész Európában elterjedt, nagyon 
régi, az ókorban termesztett zöldségnövény. Őshazájában, a Földkö- 
Zi-tenger vidékén ma is vadon él. Hagymája kifejlett állapotban sem 
gumósodik, alakja újhagymaszerű, de annál nagyobb, 20-25 cm hosz- 
szú és 3-5 cm vastag, fehéreszöld színű. Levele a fokhagymához, 
íze a vöröshagymához hasonló, de enyhébb illatú, nem csípős. Vita- 
min- és ásványisó-tartalma, kellemes íze, változatos elkészítési módja 
(hideg és meleg mártások, saláták, előételek, levesek és főzelékek, 


újhagymaként) tették külföldön általánosan kedveltté. Fagytűrő, 
egész télen szedhető. Ajánlatos volna hazai elterjesztése. 


2. Fokhagyma (Allium sativum). A kirgiz sztyeppről származó, évelő 
növény. Az ókor óta termesztik Ázsia népei. Innen került a földközi- 
tengeri országokba. A régi arab orvosok fontos gyógynövénynek 
tartották. Egy XVII. századi gyógyászati könyvben több mint százféle 
gyógyszerben szerepel. A fokhagymaolaj baktériumölő hatású, az 
antibiotikumok feltalálása előtt eredményesen használták a tüdőbaj 
gyógyítására. Fontos, nagy tápértékű fűszer. Kisebb területen (főleg 
Csongrád megyében) termesztjük, mint a vöröshagymát. 


3. Metélőhagyma vagy snidling (Allium schoenoprasum). A Földközi- 
tenger mellékéről származik. Évelő. Kellemes ízű és illatú, vékony 
zöld hajtásait hideg ételek ízesítésére használjuk. Kerti utak szegély- 
növényeként, sűrűn ültetve mutatósan virágzik, friss hajtásait pedig 
folyamatosan szedhetjük. Apró hagymácskáit cserepekben, meleg, 


világos helyen 2-3 hét alatt dúsan hajtathatjuk. 


4. Mogyoróhagyma vagy salotta (Allium ascalonicum). Ez is földközi- 
tengeri évelő növény. Sarj-vagy fiókhagymáit csemegének, salátának, 
savanyítva konzervnek kedvelik. Hamar fejlődik, nálunk csak ritkán 
termesztik házikertekben. Hazánkban az 5. téli sarjadékhagyma 
(Allium fistulosum) az elterjedt. Őshazája Kína, Szibéria. Télálló, 
sarjait áprilisig újhagymaként árusítják. 

1. Fejes saláta (Lactuca sativa var. capitata). Egyéves, fiatalon egy- 
másra boruló tőleveleket fejlesztő, fészkes virágzatú növény. Rajzát 
az egyiptomi sírleletekben is megtalálták. Őse valószínűleg a nálunk 
is vadontermő keszegsaláta (L. serriola). Őshazája a Földközi-tenger 
környéke. Kora tavaszi vitaminforrás és friss zöldség. Hidegtűrő és 
rövid tenyészidejű. Hosszú, fodros levelű változata a kötözősaláta 
(var. longifolia). A leveleket a teljes kifejlődés után összekötik, hogy 
a belső levelek elhalványodjanak, és tömött, hosszúkás fej képződjék. 
A nagy meleget jobban elviseli, később szökik szárba, ezért a késő 
ősz, sőt hidegtűrése miatt a tél salátanövénye. A tépősaláta (var. 
aurescens) nem fejleszt fejet, hanem fél méternél is magasabbra növő 
szártengelyén sűrűn álló, jóízű salátaleveleket, amelyek virágzás után 
sem változtatják ízüket. Európa déli országaiban ma is közkedvelt. 
Nálunk nem ismerik, pedig termesztése könnyebb, s egész nyáron 
szedhető, amikor a fejes saláta az erős fény miatt már nem fejlődik. 
2. Endivia (Cichorium endivia). A Földközi-tenger vidékéről szárma- 
zó, fészkes virágzatú. A fejes salátáéhoz hasonló ízű, fodros levele 
sok ásványi anyagot és vitamint tartalmaz. Már a görögök és a ró- 


maiak termesztették, Nyugat- Európában ma is igen kedvelik. 


3. Articsóka (Cynara scolymus). Erőteljes, egy méter magasra is meg- 
növő, dúsan leveles, fészkes virágzatú, évelő. Több centiméter átmé- 
rőjű, kemény, húsos bimbója töltve, főzeléknek, salátának, köretnek 
kitűnő. Olasz- és Franciaországban ma is közkedvelt, nyersen is fo- 
gyasztják. Egy-egy tő három-négy éven át ad jó , termést". Kék virág- 
zatával mutatós kerti dísznövény is. 

4. Madársaláta (Valerianella Locusta). Igen hidegtűrő, arasznyi nö- 
vényke. Már március elején 5-7 levélkéből álló tőrózsát fejleszt. Szén- 
hidrát- és kalóriatartalma nagyobb, mint a fejes salátáé. Hazánkban 
is vadon él. Különösen a franciák kedvelik salátákhoz, hideg előéte- 
lekben. Késői vetése tél elejéig szedhető. 

1. Spenót (Spinacia oleracea). A libatopfélék családjába tartozó, több- 
nyire egyéves, alacsony növény. A Kaukázus déli részén vadon termő 
ősét (S. tetrandra) ma is gyűjtögetik. Nagy tápértékű leveleit főként 
főzeléknek fogyasztjuk. Fontos vitaminokat (A, B,. B,, C), fehérjéket, 
ásványi sókat és vasat tartalmaz. A vérszegénység gyógyítására alkal- 
mas anyagával (fólinsav) minden más zöldségnövényünket felülmúlja. 
Áttelelő, hidegtűrő fajtái késő ősszel és kora tavasszal is friss zöldséget 
adnak. A mélyhűtőipar is kitűnően hasznosítja. Nagyvárosok körze- 


tében mindenütt termesztjük. 


2. Új-zélandi paraj (Tetragonia tetragonoides). Egy méternél na- 
gyobbra is megnövő, tenyérnyi nagy húsos levelű, egyéves, a jégvirág- 
félékhez tartozó, lágyszárú növény. Íze, értéke és felhasználása a 
spenótéval azonos. Előnye, hogy egész nyáron ad friss főzeléket, 
amikor a spenót már fölmagzik. Ausztrália, Új-Zéland és Tasmania 
az őshazája, Angliába Cook kapitány hozta be a XVIII. században. 


3. Kerti laboda (Artiplex hortensis). Egyéves, két méter magasra is 
megnövő, nagy levelű, dús lombú libatopféle. Virágai jelentéktelenek, 
piros levelű változatát dísznövényként ültetik. Az ókorban már ter- 
mesztették, a középkorban pedig az egyik legkedveltebb főzelék- 
növény volt. Elkészítési módja és íze a spenóthoz hasonló, és az 
szorította vissza napjainkban, pedig C-vitamin-tartalma a spenóté- 
val egyenértékű, fehérje- és ásványianyag-tartalma pedig nagyobb. 


4. Sóska (Rumex acetosa). A keserűfűfélékhez tartozó évelő. Európa 
nedves rétjein, hazánkban is őshonos. A görögök, rómaiak már az 
ókorban fogyasztották. Kerti változata (var. hortensis) ma már az 
egész világon elterjedt. A- és C-vitamint és fontos ásványi sókat 
is tartalmaz. Délkelet- Európában őshonos a sokkal savanyúbb fran- 
cia sóska (R. scutatus). Nálunk csak elvétve vetik házikertekben. 
Végül Dél-Európában és Nyugat-Ázsiában honos az egyáltalán nem 
savanyú, így spenótként használatos sóska (R. patientia). 

1. Spárga (Asparagus officinalis). A liliomfélékhez tartozó évelő. 
Gyöktörzse oldalrügyeiből fejlődő, 15-20 cm hosszú, fiatal, halvány 
hajtásait (spárgasíp) fogyasztjuk. Eurázsia nagy területén, így hazánk- 
ban is őshonos. Már az ókori népek termesztették. Nálunk ma is 
csak a feltöltéssel betakart, halvány spárgát termesztik. Nyugat- és 
Dél-Európában elterjedőben van a vitaminokban, tápanyagban gaz- 
dagabb, ízletesebb és olcsóbban előállítható, nem halványított zöld 
spárga. Csak a teljesen zárt csúcsú zsengéket használjuk. A spárga 
értékes tápanyagai és könnyű emészthetősége miatt betegeknek is 
változatosan elkészíthető. 


2. Mangold (Beta vulgaris ssp. esculenta var. cicla). A répával rokon 
ősi kultúrnövény. Egyes fajtáit levéllemezéért, másokat levélnyeléért 
termesztik, mely sokszor 10 cm széles, húsos, spárga módra főzve 
is, sütve is kitűnő. Nyugat- Európában és az USA-ban igen kedvelt, 
nálunk alig ismerik, pedig előbb volt kultúrnövény, mint a cukorrépa. 
A- és C-vitamin-tartalma magas, és sokféle szerves savat is tartalmaz. 


3. Rebarbara (Rheum rhebarbarum). A keserűfűfélékhez tartozó, 
Dél-Szibériából származó évelő. 40-50 cm hosszú, savanykás almára 
emlékeztető levélnyeleit fogyasztjuk. Gazdag ásványisó- és oxálsav- 
tartalma, vitaminjai miatt szörpök, gyümölcsízek, kompótok, saláták 
és italok készítésére alkalmas. Termesszük a házikertekben is; korán 
szedhető, amikor még kevés a friss zöldség és gyümölcs. Angliában 
leveleit is fogyasztják. Gyógynövényként, mint enyhe hatású hashaj- 
tót is ismerik. Szintén a vastag levélnyeleit fogyasztják a fészkes 
virágzatú kárdinak is (Cinara cardunculus). Az articsóka rokona. 
Dél-Európából származik, és a XVI. századtól terjedt el Európában 
a házikertek dísz- és zöldségnövényeként. Hazánkban nem ismerik, 
pedig halványítva (szedés előtt 3-4 héttel a fény elől eltakarva) kitűnő, 
ásványi sókban gazdag salátát ad. 

XVII tábla 


1. Cikória. A fészkes virágzatú mezei katáng (Cichorium intybus) 
gyökeréért (var. sativum) vagy leveléért (var. foliosum) termesztett 
változatai. Hengeres karógyökeréből pótkávét készítenek. Alig ismer- 
jük azonban az Európa-szerte már a görögök, rómaiak óta termesztett 
cikóriasalátát. A takarva hajtatott cikóriagyökerekből kb. 20 nap 
alatt 10-15 cm átmérőjű, kemény, zárt, halványzöld hajtásrózsa fejlő- 
dik. Ez az ízletes, ásványi sókban gazdag növény ecetes és franciás 


ga 


salátáknak, hideg és meleg előételeknek egyaránt kitűnő. 


2. Feketegyökér (Scorzonera hispanica). Sárga, fészkes virágzatú, tő- 
levélrózsás évelő, 10-18 cm hosszú, tejnedvet tartalmazó gyökérrel. 
Egész Európában vadon él. A XVI. század óta termesztik, Nyugat- 
és Dél-Európában ma is kedvelt. Nálunk nem eléggé ismert, pedig 
ízletes, magas ásványisó- és kalóriatartalmú, spárgaszerűen felhasz- 
nálható zöldség. Legfinomabb a tavasszal ültetett őszi szedés. 


3. Retek (Raphanus sativus). Valószínűleg Elő-Ázsiából származó 
keresztes virágú, melynek a szik alatti szárrésszel együtt megvastago- 
dott, magas C-vitamin-tartalmú gyökerét fogyasztjuk. Az egyiptomi- 
ak magjából olajat nyertek, a görögök és rómaiak emésztésjavítóként 
ették. Hazánkban a XVII. századtól termesztik. Csípős ízét a kéntar- 
talmú mustárolaj okozza. A legkorábbi a piros hónapos retek (3/a). 
Üvegházban nevelik. Hosszúkás, üveges gumójú hónapos retek az 
ún. , jégcsap"-retek. A nyári fajták között van az okkersárga János- 
napi (3/b). A téli retek (3/c) fekete. Mi csak nyersen fogyasztjuk, 
másutt, különösen Ázsiában, Kínában nagy mennyiségben különféle 
főzeléknek is használják. Fogyasztása elősegíti bizonyos mikrobák 
okozta betegségek gyógyítását. 


4. Torma (Armoracia rusticana). Délkelet-európai származású, évelő 
keresztes virágú. Megvastagodott gyöktörzse csípős ízű mustárolaj- 
glikozidot tartalmaz, gyógyhatása is van. Európa-szerte elvadul. 
Főleg Budapest, Debrecen, Makó, Győr környékén termesztik. 

XVIII. tábla 


vege gy 
MT JAA ÖT ZÉTVATÓ 


1. Burgonya (Solanum tuberosum). Egyéves, mérges bogyókat (1/a) 
termő növény, amelynek a föld alatti kúszó tarackján fejlődő szárgu- 
móit (1/b) fogyasztjuk. Dél-amerikai eredetű, valószínűleg az inkák 
termesztették az Andok fennsíkjain (2000-4000 m). Európába a XVI. 
században került, de mintegy 200 évig csak dísznövényként ültették. 
Termesztését az a tévhit is hátráltatta, hogy a leprát terjeszti. Csak 
aXVII-XVIII. századfordulón, a rossz gabonatermés okozta éhínség 
szorította rá az európaiakat a kenyérpótló burgonyára. Oroszország- 
ban még a múlt század közepén is jutalmazták azokat, akik hajlandók 
voltak burgonyát termelni. Hazánkban a XVII. század elején hozták 
be a Németországból hazatért diákok, de csak II. József császár 
idején terjedt el, amikor a sorozatosan rossz gabonatermő években 
ingyen vetőgumót osztottak. Ma már az egész világon a legnagyobb 
mennyiségben termesztett, a kenyérgabonák után a legfontosabb élel- 
miszernövény. Több mint 2000 fajtája van. Magas C-, B, B.-vita- 
min-tartalma, értékes fehérjéi és ásványi anyagai (pl. jód), más zöld- 
ségnövénynél magasabb szénhidráttartalma (keményítő) van. A 
szeszgyártás és a gyógyszer-, a textil- és papíripar nélkülözhetetlen 
alapanyaga. Fontos takarmánynövény, különösen ott, ahol nem te- 
rem pl. a kukorica (NDK, Lengyelország). A főzéskor nem széteső, 
kevésbé lisztes, ízletes burgonyák a keresettek, nálunk főleg a korai, 
fehér húsú fajták (pl. Rózsa, Gülbaba) , bár ezek nemesítése, termesz- 
tése nehezebb, mint a sárga húsú fajtáké. A hazai köztermesztésben 
egyrészt külföldi honosított fajták (pl. Ella), 1/c Rózsa (kisvárdai), 
másrészt hazai nemesített fajták (pl. 1/d Gülbaba, Margit, 1l/e Arany- 
alma) (Teichmann V.) terjedtek el. Újabban egyre nagyobb szerepük 
van a Somogyi (1/f Kifli, Korai, Sárga) fajtáknak is. Vetésterületünk 
590-án termesztünk burgonyát, főleg Szabolcs, Somogy, Tolna, Ko- 
márom, Győr megyékben és Mohács szigetén. 

IPARI NÖVÉNYEK 


1. Napraforgó (Helianthus annuus). Észak-Amerikából származó, de 
ma főleg Európában termesztett (a világtermelés 80970-a) egyéves, nagy 
termetű (1-4 m) fészkes virágzatú kultúrnövény. Az indiánok ősidők 
óta termesztik olajban és fehérjében gazdag, egymagvú kaszattermé- 
séért. Európában eleinte dísz- és gyógynövény. Magyarországra kb. 
a burgonyával egy időben kerülhetett, de nagyobb mértékben csak 
a XVIII. század közepén bekövetkezett aszályos években terjedt el, 
mivel jól tűri a szárazságot. A legfontosabb olajnövényünk. Főleg 
Szatmár és Szabolcs megyékben termesztik. Magjából ütik az étolajat. 
(Lámpaolaj; a festékgyártás és a szappanipar alapanyaga.) A kisajto- 
lás után visszamaradt fehérjegazdag , olajpogácsa" abraktakarmány. 
Édességek és kávépótlók is készülnek magvaiból. Zöld hajtása silóta- 
karmány és zöldtrágya. Sok fajtáját termesztjük, például az /regit, 
a Kisvárdait és a Mezöhegyesit. Takarmánykeverékekben is ez a há- 
rom fajta vált be a legjobban. Az utóbbi években több szovjet fajta 
olajtermelése meghaladta a hazaiakét. (Peredovik Krasznodari) 


2. Olajrepce (Brassicca napus ssp. oleifera). A keresztesvirágúakhoz 
tartozó, mediterrán eredetű, fontos gazdasági növényünk. Eredetileg 
a len gyomnövénye volt. Ősi alakját nem ismerjük, valószínűleg a 
káposzta és a tarlórépa kereszteződéséből keletkezett. A magjából 
üthető 30-5095-os repceolaj egyre fontosabb a korszerű élelmezésben 
és a szappangyártásban. A középkorban világítószer volt. Az olajpo- 
gácsa és repceliszt értékes takarmány. Zöldtakarmánynak is vetik. 


Könnyen elvadul. 


3. Gomborka (Camelina sativa). Egyéves, keresztes virágú. A len 
gyomnövényeként terjedt el, Ázsiából Európába. Hazánkban vadon 
is él, 25-3092 olajat tartalmazó magvait már a korai kőkorszaki ősem- 
ber fogyasztotta. Ma olaját a szappanipar használja fel. 

1. Mák (Papaver somniferum). Egynyári, lágyszárú, legalább 4000 
éve ismert és termesztett ősi kultúrnövényünk. Őshazája valószínűleg 
a Földközi-tenger vidéke és Perzsia. Keleten és a Balkánon inkább 
ópiumnyerés céljából termesztik. Az ópium a mák beszárított tejned- 
ve, amely a megkarcolt zöld toktermésből folyik ki, és kb. 25 féle 
alkaloidot tartalmaz, amelyek igen fontos, nélkülözhetetlen gyógy- 
szer-alapanyagok (morfin, tebain, kodein, hidrokodin, papaverin, 
narcein, narkotin). Közel- és Távol-Keleten az ópiumot kábítószer- 
ként ették, vagy pipából szívták. Kínában 1836-ban eltiltották az 
ópium behozatalát. Ez váltotta ki a híres angol-kínai ópiumháborút 
(1838-42), amely angol győzelemmel végződött, a britek megkapták 
Hongkongot, és újra szállíthattak ópiumot. Fájdalomcsillapító és 
nyugtató hatását már a régi görögök és rómaiak is ismerték. Az 
ópium készítésmódját Nagy Sándor katonái az indiai hadjárat során 
i. e. 320-ban ismerték meg. A Római Birodalom bukása után arabok 
közvetítésével terjedt tovább Keleten. Kínában a XI. században ter- 
mesztettek mákot, de az ópiumszívás szokása csak a dohányzással 
kb. egy időben (XVI. század) a Fülöp-szigetekről jutott hozzájuk. 
A máktermesztés gyógyszeripari jelentősége a morfin (1804) felfedezé- 
sével kezdődött. Kabay János világhírű találmánya szerint (1925) 
az érett, száraz máktokból és szárból is elő lehet állítani a morfint 
és más alkaloidot. Az ő üzeme volt az alapja a mai Tiszavasvári 
Alkaloida Vegyészeti Gyárnak. Ma már a világ morfinszükségletének 
3690-át mákszalmából állítják elő. Közép-Európában sokáig inkább 
csak az ópium nélküli, 40-5099 olajtartalmú ízletes magváért termesz- 
tették, melyet őrölve, süteményekhez, tésztákhoz használnak. Ha- 
zánkban a mákot elsősorban élelmiszernek és morfingyártás céljából, 
kisebb mértékben olajáért termesztik. A hazai nemesítés is ezen igé- 
nyek kielégítésére törekszik. Széles körben termesztett hazai fajták 
például a Hatvani zárt tokú kék mák, az SB és a BC" morfinmák. 
Képünkön a Pitvarosi tájfajta (I/a) és az SB morfinmák (1/b) száraz 
toktermése látható. 

1. Szója (Glycine soja). Az emberiség egyik legősibb kultúrnövénye, 
amelyet manapság a világméretekben jelentkező fehérjehiány enyhíté- 
sében a jövő növényeként emlegetnek. Kelet-Ázsiából származó, egy- 
éves, pillangós virágú. Világszerte elterjedt, vitamingazdag olajforrás, 
és igen fontos emberi és állati fehérjetáplálék. Több mint százféle 
felhasználási lehetősége van. 15-2095 olajtartalmú magvából például 
étolajat, gyógyszer-, festék- és ipari készítményeket állítanak elő. 
Az olaj kivonása után visszamaradt magőrleményt tej-, húskonzer- 
vek, édességek fehérjedúsítására használják. Könnyen emészthető, 
az állati fehérjék pótlására is alkalmas. A zöld növény legelőnek, 
takarmánynak, zöldtrágyának egyaránt értékes. Számottevő termesz- 
tése nálunk az 1930-as évek óta folyik. Világ-vetésterülete (2595) első 
az olajtermő növények közül. 


2. Olajözön vagy kerti pórsáfrány ( Carthamus tinctorius) . Közel-keleti 
származású, egyéves, fészkes virágzatú olajnövény. Elsősorban Indiá- 
ban, Abessziniában és Egyiptomban termesztik, de Mexikónak is 
legfontosabb étkezési olaja. Magvai kb. 2099 gyorsan száradó olajat 
tartalmaznak, ezért a lakkfestékekhez is használják. Nagy értéke, 
hogy a vele készült fehér lakkfestékek hosszú idő után sem sárgulnak 
meg. A párta festékanyagai a vízben nem oldódó vörös carthamin 
és a könnyen oldódó sárga safflor. Ezért a középkorban ételszínesítés- 
re használt drága sáfrány helyett húsleves, vaj, sajt, tej és italok 
festésére használták. Tüskétlen változatának leveleit főzeléknek, szal- 
máját takarmánynak és a papírgyártásban hasznosítják. Olajpogácsá- 
ja értékes takarmány. Gyógynövény. Nálunk kismértékben, a Föld- 
közi-tenger vidékén elterjedten termesztik. 


3. Rámia vagy hócsalán (Boehmeria nivea). A csalánfélékhez tartozó, 
indokínai eredetű cserje. Leveleinek hófehér a fonákja. Erős, de 
finom, selyemfényű rostja kiváló minőségű. A víznek ellenálló, ezért 
vitorlavásznak készítésére különösen alkalmas. A trópusokon elter- 
jedten termesztik. 

1. Kender (Cannabis sativa). Közép-ázsiai eredetű, egynyári, öt méter- 
re is megnövő, kétlaki növény. Termesztése Indiában, Kínában és 
Mongóliában megelőzte a lenét. Dél-Oroszországban már az i. e. 
VI. században termesztik. Hazánkból az első írásos bizonyítéka a 
lennel együtt 1198-ból való. Meghonosodva elvadulhat. Főleg erős, 
durva vásznat, zsákot, ponyvát, halászhálót, kötelet készítenek rostjá- 
ból. A magjai 3093 gyorsan száradó, kitűnő minőségű olajat tartal- 
maznak, amely fontos lakk- és kence alapanyag. Magja ismert madár- 
eleség. Közép-ázsiai változata (var. indica) adja a hasis nevű kábító- 
szert. Új abban fontos fapótló növény. A rostkikészítés után visszama- 
radt és eddig eltüzelt pozdort bútorlapokká dolgozzák fel. Európában 
a negyedik vezető kendertermesztő ország vagyunk, minőségben is. 
A kenderkóc fontos tömítő-, szigetelőanyag. Nemesítése hazánkban 
mintegy 50 éves múltra tekint vissza. Az első céltudatos, sikeres neme- 
sítés eredménye az F kender ( Fleisshmann, 1931). Köztermesztésben 
leginkább a Kompolti, Fertődi, Tiborszállási, Szegedi fajták vannak. 


2. Len (Linum usitatissimum). Valószínűleg Elő-Ázsiából jött, egy- 
éves olajos magvú rostnövény. Alighanem a keskeny levelű lenből 
(L. angustufolium) származik, ősrégi idők óta termesztik. Lenszövet 
a 6000 évvel ezelőtti kőkorszaki ásatásokból is előkerült. A lenszövés- 
nek évszázados háziipari központjai voltak Európában (Szilézia, 
Vesztfália) a XIII. századtól kedzve, amelyek virágkorukat a XV. szá- 
zadban élték, majd a gyapot térhódításával lassan visszaszorultak. 
A lenmagvakat kásának megfőzték, lepénybe sütötték bele. Maglelete 
hazánkból bronzkori lakótelep ásatásakor került elő (Alpár). Olajat 
csak sokkal később sajtoltak belőle. 30-4095 gyorsan száradó olaját 
ma a festék- és szappanipar hasznosítja. Maghéjának főzete régi 
gyógyszer hurutos megbetegedések ellen. Olajpogácsája, maglisztje 
jó takarmány. Pozdorja is igen értékes. Az északibb területeken in- 
kább a rostlent termesztik, a délibb országokban az olajlent. 

1. Cukorrépa (Beta vulgaris var. altissima). A libatopfélékhez tartozó 
kétéves növény. Répatestét hasznosítjuk. Valószínűleg a Földközi- 
tenger partvidékén élő fengeri répából (B. maritima) származik. Az 
ókori görögök és rómaiak zöldségként kedvelték, sőt egy görög orvos 
már a IV. században megemlíti, hogy édes leve mézet pótol. De 
csak 1747-ben A. S. Marggraf német vegyész fedezte fel, hogy a 
répában lévő cukor azonos a cukornádban lévővel (szaccharóz). 
1802-ben megalapították Sziléziában az első cukorgyárat. A répa 
cukortartalma ekkor még csak 593 körül volt, 1880-ra a répa cukortar- 
talma 1499-ra nőtt, ekkor már a világpiacon is a nádcukor versenytár- 
sává vált. A hosszú nemesítői munka eredményeképp ma már 2099 
a répa cukortartalma. A cukorrépa-termelés gazdaságos, annak elle- 
nére, hogy ugyanakkora cukornádültetvényről 10-20-szor több cuk- 
rot lehet nyerni, mint répacukrot. De a cukornád csak a trópusokon 
termeszthető, a cukorrépa viszont a mérsékelt öv növénye. Legna- 
gyobb mennyiségben az USA-ban, a Szovjetunióban termesztik. Ha- 
zánkba Tessedik Sámuel hozta az első répamagot a XVIII. század 
végén. Az első cukorgyár 1831-ben létesült (Nagyfödémes). 1930-ban 
Sedlmayer Kurt Sopronhorpácson megindította a cukorrépa nemesí- 
tését, és rövid idő alatt a külföldieket is felülmúló Béta-fajtákat állítot- 
ta elő, köztük a világon első olyant (Béta Y-19), amely a cercospora 
gombabetegséggel szemben is ellenálló. A cukorrépa hazai legfőbb 
termesztési körzetei: a Kisalföld, a Délkelet-Alföld, a Tiszántúl, a 
Mezőföld, a Dél-Dunántúl. A cukor népélelem, nélkülözhetetlen 
szénhidrát. Az édes-, gyógyszer- és szeszipar fontos alapanyaga. 
A cukorgyártás melléktermékeivel (melasz, répafej, nyers és szárított 
répaszeletek) állatokat takarmányoznak (I/a gyökérkeresztmetszet, 
1/ bimbó, 1/e virág, 1/d virágzat). 


1. Dohány (Nicotiana tabacum). A burgonyafélék családjába tartozó 
egyéves növény. Amerika bennszülött indiánjainak kezdetben va- 
rázsnövényük, majd élvezeti szerük volt. Pálmalevélből csavart töl- 
csérből, fapipákból, nádcsövekből szívták a meggyújtott dohánylevél 
füstjét, szájon vagy orron át. Dél-amerikai indián szokás volt a bagó- 
zás (a dohánylevél rágása és a lé lenyelése) is. A dohányzás ősi hitük 
szerint bátorító, erőt adó, védelmező volt, a , nagy szellem" ajándéka. 
Valószínűleg vad dohányfajok véletlen kereszteződése révén keletke- 
zett. Európába Kolumbusz idejében került, hozzánk a törökök hoz- 
ták. Eleinte dísz- és csodatevő gyógynövényként terjedt. J. Nicot 
lisszaboni francia követről nevezték el, aki buzgó terjesztője volt. 
Keleten a vízipipában (narghile) szívják, a füstöt vízen buborékoltat- 
ják át, így a káros kátrányos anyagoktól némileg megtisztul. Legha- 
marabb Angliában lett népszerű a dohányzás, különösen a pipázás 
(ma is) és a tubákolás (a dohánypor felszívása az orrba). A XX. 
században a cigarettázás divatja hódítja meg a világot. A nyugalmas 
pipázásra nem ér rá az örökösen rohanó, ideges városi ember. Előbb 
még maga sodorta cigarettapapírba a dohányát, majd töltötte a már 
előre elkészített papírhüvelybe, végül már csak a szertartás nyomaitól 
is megfosztott, káros szenvedély maradt. Évszázadok óta tiltják, bün- 
tetik, adóztatják a dohányzást. Elsőként Európában I. Jakab, Stuart 
angol király (1603-1625). 1624-ben a római pápa is egyházi átokkal 
sújtotta a dohányzókat. A XVIII. században a magyar pipadohány- 
fajták világhíresek lettek. A szabadságharc leverése után teszik ter- 
mesztését és értékesítését állami monopóliummá. A cigarettázás elter- 
jedésével a magyar dohányipar lehanyatlott, mivel jelentős keleti ciga- 
rettadohány behozatalára szorultunk. 1935-ben kezdték el az ameri- 
kai és kanadai virginiafajták meghonosítását. Fő termesztési és neme- 
sítési körzetei Szabolcs és a Nyírség. Hazai köztermesztésben jelenleg 
a Szabolcsi, Hevesi, Kerti, Debreceni, Szuloki és Havanna Ilc fajták 
vannak. 2. kapadohány (N. rustica); leveleit régebben - bár kisebb 
mértékben - pipázásra, ma már elsősorban nikotingyártásra használ- 
ják. 

TAKARMÁNYNÖVÉNYEK 


1. Takarmányrépa (Beta vulgaris var. crassa). A Földközi-tenger part- 
vidékén ma is élő vadrépából (B. maritima) származik. Kétéves, lágy- 
szárú, a libatopfélékhez tartozó kultúrnövény. Első évben fejleszti 
a megvastagodott gyökér- és szárrész alkotta répatestet és a tőlevélró- 
zsát, második évben a virágos, terméses szárat. Évszázadokon keresz- 
tül kerti saláta és zöldségnövény. Csak a XVII. században kezdik 
takarmányozás céljából szántóföldi termesztését. Hazánkban 
1790-ben voltak az első kísérletek Szarvason (Tessedik S.) a Burgundi 
fajtával. Cukorban, fehérjékben, vitaminokban, ásványi sókban gaz- 
dag, kitűnő takarmány, az állatok szívesen fogyasztják. Nemesítése 
hazánkban a század elején indult meg. Jelenleg három elismert fajta 
van: a Rózsaszínű Béta (1/a), a Bábolnai sárga henger (1/b) és a 
Béta Poly Rózsacukor. 


2. Cékla (Beta vulgaris var. rubra). A takarmányrépa és cukorrépa 
azonos származású, közeli rokona. Nagy cukor- és vitamintartalmú, 
lilásvörös, gömbölyű répateste kedvéért már az ókorban termesztet- 
ték. A szláv népeknél savanyúlevesnek (borscs), főzeléknek is, nálunk 
elsősorban téli salátának fogyasztják. 


3. Csicsóka (Helianthus tuberosus). A napraforgó évelő rokona. 
A burgonyát megelőzve került Európába. Édeskés föld alatti gumóit 
akkor még fogyasztották. Ma inkább ipari (szesz- és édesipar) és ta- 
karmánynövénynek számít. Tápanyaga a könnyen emészthető inulin, 


14 


ezért diétás készítmények, tápszerek előállításában fontos. 


XXVI. tábla 


1. Takarmánylucerna (Medicago sativa). A Kaukázuson túlról szár- 
mazó, pillangós virágú évelő. A bronzkor óta termesztik. Kisázsiából 
a perzsák vitték i. e. 470 körül Görögországba. Ott megkedvelték, 
és származási helyéről (Kisázsia— Média) , médikának" (Medicago) 
nevezték. Innen került Itáliába, de a rómaiak nem értékelték, ott 
kipusztult. Őshazájában a lovas arabok legjobb takarmánya (alfalfa) 
volt, melyet hadiútjaikra magukkal vittek, és Ázsiában, Észak-Afri- 
kában mindenfelé elterjesztettek. Innen, mintegy 2000 év elteltével, 
a mórok hozták át újra Európába, s a XVI. századtól spanyol fű 
(Herba spagna) néven terjedt el. Spanyol közvetítéssel jutott át az 
Újvilágba. Hazánkban a XVIII. század második felében honosította 
meg Szarvason Tessedik Sámuel. Őshazájában sivatagok, oázisok, 
sós puszták környékén, meleg, száraz, kontinentális klímában él. 
Ezért szikes talajon és aszályos években is kielégítő termést ad az 
Alföldön. Ahol nem egyenletes a csapadék, szélsőséges a klíma, a 
lucerna megbízható alapja a szarvasmarha-nevelésnek. Nitrogéngyűj- 
tő, talajjavító, kitűnően sarjadó, többször kaszálható, nagy fehérje- 
tartalmú, értékes szálas takarmány, zölden és szénának egyaránt. 
A Tessedik által megindított, európai jelentőségű nemesítő munka 
eredményeként külföldön is keresett, számos kitűnő hazai tájfajtánk 
van, például a nagyszénási, bánkúti, békésszentandrási, szarvasi faj- 
ták. Lucernamag-termesztésünk export termelési ággá fejlődött. 
A takarmánylucerna közeli rokona a sárkerep-lucerna (M. falcata), 
amely Szibériából terjedt Skandináviába, majd dél felé a mediterrán- 
ba, ahol a két faj találkozott, kereszteződtek, és létrehozták a homoki 
lucerna (M. varia) hibrid fajt. Hazánkban mindhárom faj előfordul 
kivadulva. Minthogy könnyen kereszteződnek, termesztéskor ki kell 
irtani az elvadultakat. 

XXVII. tábla 


1. Közönséges vagy takarmánybükköny (Vicia sativa) . Földközi-tenge- 
ri pillangós virágú növény. Nemcsak termesztve, hanem gabonaföl- 
dek gyomnövényeként elvadulva is előfordul egész Európában, Nyu- 
gat-Ázsiában és Észak-Afrikában. Az ókor óta termesztett ízletes 
zöldtakarmány. Őszi alakját rozzsal, árpával, a tavaszit zabbal vetik, 
amelyre a bükköny levélkacsaival felkapaszkodik. Rokonai a pannon 
bükköny (V. pannonica) és a szöszös bükköny (V. villosa), országszerte 
gyakori őshonos növényünk. Az utóbbi 50-100 évben termesztjük. 
Búzával, rozzsal vetett zöldtakarmányok. A Béta pannon bükköny 
fajtát (Sedlmayer-Csitkovics) az USA-ban és a Szovjetunióban elter- 
jedten termesztik. 


2. Csillagfürt (Lupinus sp.). Pillangós virágú takarmánynövények; 
az egyéves fajok a Földközi-tenger vidékéről, az évelők Észak-Ameri- 
kából származnak. Termesztésének írott bizonyítékai már az ókorban 
megtalálhatók Hippokratész és Theophrasztosz könyveiben. Az 
egyiptomiak, a görögök és a rómaiak kezdetben könnyen emészthető, 
nagy tápértékű, fehérjetartalmú magváért termesztették. Mérgező, 
keserű alkaloidatartalmától forrázással, áztatással szabadították 
meg. Gyógyszernek és kozmetikai alapanyagnak is használták. Legré- 
gibb magleletei egyiptomi sírokból és az olaszországi Pompejit elte- 
mető lávatömegek alól, időszámításunk elejéről valók. A fehér 
csillagfürt (L. albus) lehetett a legelső termesztett faj. Vadon élő 
alakja már nem ismert. A másik két, később kultúrába fogott faj 
a 3. keskeny levelű csillagfürt (L. angustifolia) és a 4. sárga csillagfürt 
(L. lutens), ma is él vadon a mediterráneumban. Európában csak 
a XVIII. században, nálunk a századforduló után terjedt el, kezdetben 
dísznövényként. Az észak-amerikai eredetű évelő erdei csillagfürt 
(L. polyphyllus) ma is dísznövény és erdei vadaknak vetett takarmány 
nálunk. Az egyéves csillagfürtfajokat zöldtrágyának, futóhomok tala- 
jok kötésére javítására és takarmánynak vetik. Pótkávét is készítenek 


pi 


belőle. Alkaloida nélküli, édes magvú fajták előállítására törekszünk. 

XXVIII. tábla 


1. Vöröshere vagy lóhere (Trifolium pratense). Mérsékelten hűvös, 
nedves klímát igénylő, Eurázsiában, így hazánkban is vadon élő, 
évelő pillangós. Nálunk főleg a Dunántúlon termesztik, ahol a csapa- 
dék sokéves átlaga a 6000 mm-t meghaladja, máshol öntözésre szorul. 
Ezért a lucernának nagyobb a jelentősége nálunk. Két-három évig 
kaszálják. A mórok kezdték el termeszteni a XI-XII. században Dél- 
Spanyolországban. Innen terjedt tovább a XVI-XVII. században a 
kiüldözött protestánsokkal Nyugat- Európába, majd a XVIII. század 
végén hazánkba. Az első világháború végén Legány Ödön nemesítette 
először Hatvanban. Fajtáink a fertődi, táplánszentkereszti, őrségi. 
Kora tavasszal vetik, virágzáskor kaszálják. Szénának, zöldtakar- 
mánynak egyaránt kiváló. Magja fontos kiviteli cikkünk. 


2. Fehérhere (Trifolium repens). Eurázsiai elterjedésű, az egész ország- 
ban vadon is előforduló évelő. Indásan kúszó, meggyökeresedő szára 
miatt főleg legeltetésre alkalmas. Kiváló zöldtakarmány és zöldtrá- 
gya, 3-6 évig is terem, jó mézelő. Talajban igénytelenebb a vörösheré- 
nél. Rétek, legelők here-füves keverékébe vetett fontos faj. Nedvesebb 
területeken, rizstermesztő vidékeken nagy termetű, nagy virágú alak- 
ját, a lódi herét (f. giganteum) vetik. 


3. Bíborhere (T. incarnatum). Korai, értékes takarmányt és magter- 
mést adó, egyéves pillangós. A Földközi-tenger mellékéről származik, 
ezért a hidegebb telet nehezen vészeli át. Csak a XIX. század végén 
terjedt el Európából északabbra, majd innen az USA-ba. Nálunk 


a századforduló óta termesztik, főleg a Dunántúlon kaszálásra. 


4. Baltacim (Onobrychis viciaefolia) . Évelő, pillangós. Sovány, száraz, 
meszes talajokon van jelentősége, ahol a lucerna már nem él meg, 
sőt a bíborhere sem. Kitűnő talajjavító, nitrogénben gazdagítja a 
talajt. A tejképződésre jó hatású, ízletes takarmány, zölden és széna- 


ként is. Fűkeverékben vetve növeli a legelő értékét. Jó mézelő. Jelentő- 
sebb hazai fajták a Kompolti és a Somogyi kétkaszálású baltacim. 

